贺新凉 题周雪客像
王豸来 (Qing)
眉戟髭微卷。记当初、风流年少，春秋易遣。旧事茫茫蓬鬓改，衣袖啼痕频泫。心上轴、女轮缲茧。却倚长松雄顾盼，拟羊裘、东海垂纶浅。钩鳌手，而今展。传经曾傍门墙显。自从游、题诗读画，栎园齐扁。共子饮醇相对久，虎豹岂同羊犬。刘蕡涕、何时得免。且与悲歌燕市酒，慕平原、醉客书都典。生花笔，谁能剪。